Assembler

For filmen, se Assembly (film)

Assembler (ASM) (eller assemblerspråk) er en notasjon for et lavnivå programmeringsspråk som er leselig for mennesker, selv om det i prinsippet er maskinkode som mikroprosessoren kan utføre uten kompilering eller tolker-rutiner. Maskinspråk, som i bunn og grunn bare er et mønster av bit (0 eller 1), blir gjort leselig ved å erstatte rådata med symboler kalt mnemonics. Assemblerspråk er 2. generasjons programmeringsverktøy, direkteinntasting av maskinkoder er 1. generasjons verktøy.

Så, mens en maskin vil kjenne igjen hva maskininstruksen IA-32 
  10110000 01100001
gjør, er det lettere for programmereren å huske assemblerspråkets representasjon
  mov  al, 0x61
(som betyr å flytte heksadesimal-verdien 61 (97 på desimaltall) inn i prosessorregisteret 'al'.)

Til forskjell fra høynivåspråk, er det tilnærmet et 1:1 forhold mellom enkel assemblerkode og maskinkode. For å konvertere fra assemblerspråk til maskinspråk (maskinkode) brukes et program som kalles assembler, og det motsatte kan gjøres med en disassembler''.

Ulike mikroprosessorer (CPU) har sitt eget maskinspråk, og har derfor også sitt eget assemblerspråk (eksempelet ovenfor er fra i386-prosessoren). Disse språkene skiller seg utfra antall og hvilke instruksjoner de støtter. De kan også ha ulike størrelser og antall registre, og ulike måter å lagre data på. Mens de fleste allsidige datamaskiner er i stand til å gjøre stort sett det samme, er ofte måten de gjør det på forskjellig.

 Eksempel 
 a 100
mov ax,0002 ; Flytter verdien 0002 til AX-registeret
mov bx,0004 ; Flytter verdien 0004 til BX-registeret
add ax,bx   ; Legger sammen verdiene i AX- og BX-registeret
nop         ; NOP = No Operation
mov ah,0x4C ; Flytter verdien 0x4C inn i AH
int 0x21    ; Avslutter programmet (i MS-DOS)

 Kilder 
 Spiceworks: What Is Assembly Language? Working, Features, and Advantages (av  Vijay Kanade, publisert 15. juni 2023) Besøkt 3. januar 2025
 Lenovo: What are some Popular Assembly Languages? Besøkt 3. januar 2025


Kategori:Programmeringsspråk

pl:Asembler#Język asemblera